**คุณภาพการดำรงชีวิตของนักศึกษามหาวิทยาลัยราชภัฏเลย**

**The students’ Quality of live in Loei Rajabhat University**

ปิยะพร ศรีวิชา[[1]](#footnote-1)

Piyaporn sriwicha

**บทคัดย่อ**

การวิจัยเรื่อง “คุณภาพการดำรงชีวิตของนักศึกษามหาวิทยาลัยราชภัฏเลย” มีวัตถุประสงค์ 1. เพื่อศึกษาระดับคุณภาพการดำรงชีวิตของนักศึกษามหาวิทยาลัยราชภัฏเลย 2. เพื่อศึกษาความต้องการในการพัฒนาคุณภาพการดำรงชีวิตของนักศึกษามหาวิทยาลัยราชภัฏเลย กลุ่มตัวอย่างที่ใช้คือ นักศึกษามหาวิทยาลัยราชภัฏเลย ภาคปกติ ชั้น ปีที่ 1 – 4 คณะมนุษยศาสตร์และสังคมศาสตร์ คณะครุศาสตร์ คณะวิทยาศาสตร์และเทคโนโลยี คณะวิทยาการจัดการ และคณะเทคโนโลยีอุตสาหกรรม โดยการคำนวณขนาดกลุ่มตัวอย่างที่ใช้เป็นตัวแทนของประชากร โดยการใช้สูตรของทาโร ยามาเน และมาดำเนินการสุ่มตัวอย่างแบบหลายขั้นตอน ได้กลุ่มตัวอย่าง จำนวน 384 คน เครื่องมือที่ใช้ในการวิจัย คือแบบสอบถาม การวิเคราะห์ข้อมูล ได้แก่ ข้อมูลเชิงปริมาณวิเคราะห์ด้วยการหาค่าเฉลี่ยและค่าเบี่ยงเบนมาตรฐาน

ผลการวิจัยพบว่า

1. นักศึกษามหาวิทยาลัยราชภัฏเลย มีระดับคุณภาพชีวิต โดยรวมอยู่ในระดับปานกลาง โดยด้านที่มีค่าเฉลี่ยสูงที่สุด ได้แก่ ด้านอาหารและโภชนาการ ด้านการรับบริการพื้นฐาน และด้านความปลอดภัยในชีวิตและทรัพย์สิน ( = 3.38, S.D. = 0.63) ส่วนด้านที่มี่ค่าเฉลี่ยต่ำที่สุดคือ ด้านสุขภาพอนามัย ( = 2.22, S.D. = 0.99)

2. นักศึกษามีความต้องการพัฒนาคุณภาพชีวิตและความเป็นอยู่ ในด้านอาหารและโภชนาการมากที่สุด โดยเฉพาะเรื่องอาหารและสภาพแวดล้อมในโรงอาหาร ควรสะอาดและถูกสุขลักษณะมากกว่าปัจจุบัน รองลงมาคือ ด้านที่อยู่อาศัย ต้องการให้มีการจัดการหอพักภายในมหาวิทยาลัย ด้านสุขภาพอนามัย ต้องการให้มีการตรวจร่างกายประจำปีด้านการได้รับบริการพื้นฐาน ต้องการให้มีพื้นที่พักผ่อนในช่วงเวลาพักให้มากขึ้น มีต้นไม้เพื่อให้เกิดความร่มรื่น และด้านความปลอดภัยในชีวิตและทรัพย์สินต้องการให้เพิ่มพนักงานรักษาความปลอดภัยและจัดตามจุดต่าง ๆ ให้ทั่วถึง

**คำสำคัญ:** คุณภาพการดำรงชีวิต, นักศึกษามหาวิทยาลัยราชภัฏเลย

**Abstract**

 There are two objectives of this research—1) To study the students’ Quality of life in Loei Rajabhat University, and 2) To study the needs of Loei Rajabhat University students in improving the quality of life of. The population of this research is the students of Loei Rajabhat University in the full-time program between 1st academic year and 4th academic years from Faculty of Humanities and Social Sciences, Faculty of Education, Faculty of Science and Technology, Faculty of Management and, Faculty of Industrial Technology. The sample size of this research is 384 people by using the formula of Taro Yamane. The research also uses the multi-step technique for sampling. The questionnaire is the main tool for data collection. Data analysis of this research is mean and standard deviation.

 The research found that

 1. Students of Loei Rajabhat University have the quality of life at a moderate level in overall. The highest score goes to food and nutrition, basic service, and safety in life and property (  = 3.38, S.D. = 0.63) while health gets the lowest score (  = 2.22, S.D. = 0.99)

 2. Food and nutrition is the priority. They should be improved first especially cleanness and environment of the food court. The second priority goes to accommodation which the samples need the university to provide more available dormitories. For the health, the samples need to the annual health check. The samples also suggest that the university should provide more green space and safety on the campus.

**Keywords:** Living, Student of Loei Rajabhat University

**ความเป็นมาของปัญหา**

 คุณภาพชีวิตของนักศึกษาในระดับสถาบันอุดมศึกษา มีความสำคัญ และเป็นสิ่งที่เราสามารถสัมผัสได้ด้วยกาย และใจ มีความสำคัญต่อบุคคลและสังคม แต่การมีคุณภาพชีวิตที่ดี สภาพความเป็นอยู่ที่ดีของบุคคล ทั้งร่างกายและจิตใจ โดยที่บุคคลสามารถรับรู้ความเป็นอยู่ของตนเอง อันเนื่องมาจากสิ่งต่าง ๆ ที่มีอิทธิพลต่อประสบการณ์ในอดีตและในชีวิตประจำวัน (สุวัฒน์ มหัตนิรันดร์กุล, 2541 : 4-5) และคุณภาพชีวิตเป็นสิ่งที่มนุษย์กำหนดสร้างขึ้นและขนขวายให้ได้มาด้วยตัวเองนอกจากนั้นยังเป็นเกณฑ์หรือมาตรฐานที่จะทำให้มนุษย์ได้พัฒนาตนเองไปสู่เป้าหมายที่พึงปรารถนา การศึกษาก็เป็นปัจจัยสำคัญอย่างหนึ่งในการเสริมสร้างคนให้มีคุณภาพชีวิตที่ดีขึ้น คุณภาพชีวิตจะแตกต่างกันขึ้นกับปัจจัยส่วนบุคคล ได้แก่ เพศ อายุ เชื้อ ชาติ ศาสนา สถานภาพการสมรส อาชีพ รายได้ ระดับการศึกษา ปัจจัยทางสังคมและวัฒนธรรม เช่น ค่านิยมของสังคม ความเชื่อต่าง ๆ ปัจจัยด้านสภาพแวดล้อม และปัจจัยที่เกี่ยวข้องกับสุขภาพ การประเมินคุณภาพชีวิตสามารถประเมินได้โดยตัวเอง เป็นการประเมินเชิงจิตวิสัยและประเมินโดยผู้อื่นเป็นการประเมินเชิงวัตถุวิสัย การประเมินคุณภาพชีวิตอาจประเมินทั้งเชิงจิตวิสัยและวัตถุวิสัย หรือประเมินเพียงอย่างใดอย่างหนึ่ง (สุธาทิพย์ อุปลาบัติ, 2536) พัฒนาตนเองไปสู่เป้ าหมายในการดำเนินชีวิตให้ดีขึ้น ในทุก ๆ ด้าน ตลอดเวลา เป็นต้นว่า ด้านความเป็นอยู่ การศึกษา อาชีพ รายได้ สุขภาพอนามัย คุณธรรมจริยธรรม ความปลอดภัยและการได้รับบริการที่ดี ในลักษณะเช่นนี้ บุคคลย่อมจะมีความสามารถในการปรับปรุงทั้งตนเอง สังคม และสิ่งแวดล้อมให้เกิดคุณค่าหรือประโยชน์สูงสุด ปัญหาต่างๆ ในสังคมจะลดลงหรือหมดไปได้ ไม่ว่าจะเป็นปัญหาครอบครัว ปัญหาเศรษฐกิจ ปัญหาอาชญากรรม ปัญหาสิ่งแวดล้อมและทรัพยากรธรรมชาติ คุณภาพชีวิตอาจหมายถึงในเชิงวัตถุวิสัย หรือรูปธรรม เช่น รายได้ สภาพความเป็นอยู่ ที่อยู่อาศัย หรือใช้ใน ความหมายเชิงจิตวิสัย หรือ นามธรรม เช่น ทัศนคติ ความพึงพอใจ การรับรู้ในด้านต่างๆ ซึ่งคุณภาพชีวิตว่าเป็นการมีสุขภาพ ร่างกายและจิตใจที่ปกติ มีความพึงพอใจในองค์ประกอบต่างๆ ของการดำรงชีวิต เช่น ครอบครัว การทำงาน สุขภาพ รวมถึงความสามารถในการแก้ไขปัญหาได้ สิทธิเดช นิลสัมฤทธิ์ และคณะ (2548)

การศึกษาระดับอุดมศึกษามุ่งพัฒนาความเจริญงอกงามทางสติปัญญาและความคิดเพื่อ ความก้าวหน้าทางวิชาการ มุ่งสร้างสรรค์กำลังคนในระดับวิชาการและวิชาชีพชั้นสูง เพื่อพัฒนาประเทศ และมุ่งพัฒนาคนให้เป็นผู้ที่มีคุณธรรม จริยธรรม ความรู้และความเข้าใจในศิลปวัฒนธรรม เพื่อให้สามารถดำเนินชีวิตอันมีคุณค่าแก่บุคคลและประเทศชาติ ในการจัดการศึกษานั้นความสัมพันธ์ระหว่างผู้สอนและผู้เรียนบรรยากาศในสถานศึกษา หลักสูตรการจัดการเรียน การสอน เพื่อช่วยให้เกิดการเรียนรู้ที่เกิดประโยชน์สูงสุด แก่ตัวผู้เรียน ทั้งยังเป็นแหล่งที่ช่วย หล่อหลอม พัฒนาบุคลิกภาพที่กลมกลืนให้เกิดขึ้น กับตัวผู้เรียน ไม่มุ่งเฉพาะแต่การพัฒนาในด้านความรู้และสติปัญญาเพียงด้านเดียวเท่านั้น (จรรจา สุวรรณทัต, 2548: 41)

 ปรัชญามหาวิทยาลัยราชภัฏเลย คือเป็นมหาวิทยาลัยชั้นนำแห่งการเรียนรู้เพื่อพัฒนาท้องถิ่นสู่สากล เพื่อให้สอดคล้องกับภารกิจข้อที่ 1 และข้อที่ 2 ดังนี้

 1. ผลิตบัณฑิตที่มีความรู้คู่คุณธรรม สำนึกในความเป็นไทย มีความรู้และผูกพันต่อท้องถิ่น น้อมนำปรัชญาเศรษฐกิจพอเพียง

 2. พัฒนาการวิจัยที่มีคุณภาพ และบูรณาการวิจัยสู่การเรียนการสอน การบริการวิชาการ การทำนุบำรุงศิลปวัฒนธรรมเพื่อการพัฒนาท้องถิ่น สู่สากล

จากแนวคิดคุณภาพชีวิตดังกล่าว ส่วนใหญ่แสดงให้เห็นว่า คุณภาพชีวิตของปัจเจกบุคคล เป็นภาพรวมในการวัดคนแบบองค์รวม ในเรื่องความเป็นอยู่ที่ดีทั้งด้านร่างกาย จิตใจ สังคม เศรษฐกิจ การเมือง วัฒนธรรมและสิ่งแวดล้อม โดยเฉพาะการลงทุนทางการศึกษาระดับอุดมศึกษาประกอบด้วยค่าใช้จ่ายต่าง ๆ เช่น ค่าดำเนินการของมหาวิทยาลัยในการจัดการศึกษา ค่าใช้จ่ายที่นักศึกษาจะต้องจ่ายขณะที่ใช้ชีวิตอยู่ในมหาวิทยาลัย ด้วยเหตุผลดังกล่าว คณะผู้วิจัยจึงเกิดคำถามว่านักศึกษาเหล่านั้นมีคุณภาพชีวิตเป็นอย่างไรบ้าง และคุณภาพชีวิตด้านการเรียนรู้ ด้านสุขภาพอนามัย และด้านสภาพจิตใจของนักศึกษา ดังนั้น ผู้วิจัยจึงมีความสนใจในการที่จะศึกษาคุณภาพ การดำรงชีวิตของนักศึกษาในมหาวิทยาลัยเพื่อใช้เป็นข้อมูลในการจัดบริการด้านกายภาพ ส่งเสริมคุณภาพชีวิตให้แก่นักศึกษา และเพื่อให้นักศึกษามีความพึงพอใจสามารถพัฒนาตนเองได้ตามศักยภาพ และใช้ชีวิตในรั้วมหาวิทยาลัยราชภัฏเลย อย่างมีความสุขต่อไป

**วัตถุประสงค์ของการวิจัย**

 1. เพื่อศึกษาระดับคุณภาพชีวิตของนักศึกษามหาวิทยาลัยราชภัฏเลย

 2. เพื่อศึกษาความต้องการในการพัฒนาคุณภาพชีวิตของนักศึกษามหาวิทยาลัยราชภัฏเลย

**สมมติฐาน**

นักศึกษามหาวิทยาลัยราชภัฏเลย มีคุณภาพชีวิตที่แตกต่างกันปัจจัยส่วนบุคคลซึ่งมาจากความแตกต่างระหว่างบุคคลที่ และนักศึกษามีความต้องการให้มีการพัฒนาคุณภาพชีวิตความเป็นอยู่ของนักศึกษามหาวิทยาลัยราชภัฏเลย

**วิธีดำเนินการวิจัย**

 การวิจัยครั้งนี้เป็นการวิจัยเชิงปริมาณ ประชากรที่ใช้ในการวิจัยครั้งนี้ เป็นนักศึกษาระดับปริญญาตรี มหาวิทยาลัยราชภัฏเลย ภาคปกติ (ศูนย์เลย) ชั้นปีที่ 1-4 ปีการศึกษา 2554 จำนวน 9,615 คน จากคณะ คณะมนุษยศาสตร์และสังคมศาสตร์ คณะครุศาสตร์ คณะวิทยาศาสตร์และเทคโนโลยี คณะวิทยาการจัดการ และคณะเทคโนโลยีอุตสาหกรรม

 กลุ่มตัวอย่าง ที่ใช้ในการวิจัยครั้งนี้ ได้แก่ นักศึกษามหาวิทยาลัยราชภัฏเลย ภาคปกติ (ศูนย์เลย) ชั้นปีที่ 1-4 จำนวน 384 คน ได้แก่ คณะครุศาสตร์ 75 คน คณะมนุษยศาสตร์และสังคมศาสตร์ จำนวน 129 คน คณะวิทยาศาสตร์และเทคโนโลยี 28 คน คณะวิทยาการจัดการ 45 คน คณะเทคโนโลยีอุตสาหกรรม 37 คน การกำหนดขนาดกลุ่มตัวอย่างจากการคำนวณโดยใช้สูตรของ Taro Yamane

**เครื่องมือที่ใช้ในการวิจัย**

 เครื่องมือที่ใช้ในการเก็บรวบรวมข้อมูล ได้แก่แบบสอบถามที่ผู้วิจัยสร้างขึ้นโดยการ สังเคราะห์จากการศึกษาเอกสารทฤษฎี แนวคิดต่าง ๆ รวมถึงงานวิจัยที่เกี่ยวข้องและสอดคล้องตามวัตถุประสงค์ รวมทั้งกรอบแนวคิดที่กำหนดขั้น เพื่อศึกษาคุณภาพชีวิตของนักศึกษามหาวิทยาลัยราชภัฏเลยโดยแบบสอบถามแบ่งออกเป็น 3 ส่วน ดังนี้

 ส่วนที่ 1เป็นแบบสอบถามข้อมูลทั่วไปเกี่ยวกับผู้ตอบแบบสอบถาม

 ส่วนที่ 2 ข้อมูลเกี่ยวกับคุณภาพชีวิตของนักศึกษา มีคำถามทั้งสิ้น 30 ข้อ ประกอบด้วย คำถามเกี่ยวกับคุณภาพชีวิต ทั้งหมด 5 ด้าน

 1. ด้านอาหารและโภชนาการ 2. ด้านที่อยู่อาศัย

 3. ด้านสุขภาพอนามัย 4. ด้านการรับบริการพื้นฐาน

 5. ด้านความปลอดภัยในชีวิตและทรัพย์สิน

 โดยแบบสอบถามมีลักษณะเป็นแบบมาตราส่วนประมาณค่า (Rating Scale) 5 อันดับ มีเกณฑ์การให้คะแนน ดังนี้

 ระดับ 5 หมายถึง ระดับมากที่สุด ระดับ 4 หมายถึง ระดับมาก

 ระดับ 3 หมายถึง ระดับปานกลาง ระดับ 2 หมายถึง ระดับน้อย

 ระดับ 1 หมายถึง ระดับน้อยที่สุด

ส่วนที่ 3ข้อมูลเกี่ยวกับความต้องการในการพัฒนาคุณภาพชีวิตและความเป็นอยู่ให้ดีขึ้นของนักศึกษา มีคำถามทั้งสิ้น 5 คำถาม ประกอบด้วยคำถามเกี่ยวกับความต้องการในการพัฒนาคุณภาพชีวิตและความเป็นอยู่ให้ดีขึ้นในด้านอาหารและโภชนาการ ด้านที่อยู่อาศัย ด้านสุขภาพอนามัย ด้านการรับบริการพื้นฐาน และด้านความปลอดภัยในชีวิตและทรัพย์สิน โดยแบบสอบถามมีลักษณะเป็นคำถามปลายเปิด (open-ended) ให้ผู้ตอบแบบสอบถามกรอกข้อความ

**การเก็บรวบรวมข้อมูล**

 1. ข้อมูลปฐมภูมิ ได้แก่ ข้อมูลจากแบบสอบถาม ผู้วิจัยดำเนินการเก็บแบบสอบถามโดยการแจกแบบสอบถามให้กับนักศึกษา และดำเนินการเก็บรวบรวมแบบสอบถาม ตรวจสอบความถูกต้องทุกฉบับ โดยทำการเก็บรวบรวมข้อมูลระหว่างเดือนมกราคม 2555 – เดือนมีนาคม 2555

 2. ข้อมูลทุติยภูมิ ได้แก่ ข้อมูลเอกสารวิชาการ แนวคิด ทฤษฎีที่เกี่ยวข้องกับการปฏิบัติงาน ตลอดจนผลงานวิจัยที่เกี่ยวข้อง

**การวิเคราะห์ข้อมูล**

 การวิเคราะห์ข้อมูล ผู้วิจัยดำเนินการ ดังนี้

 1. วิเคราะห์ด้วยสถิติเชิงพรรณนา โดยใช้ค่าร้อยละ ค่าเฉลี่ย และค่าส่วนเบี่ยงเบนมาตรฐาน เพื่อวิเคราะห์เกี่ยวกับข้อมูลทั่วไปของนักศึกษา และคุณภาพชีวิตของนักศึกษาในด้านต่าง ๆ

 2. การวิเคราะห์ข้อมูลเชิงคุณภาพจากคำถามปลายเปิดในส่วนที่ 3 ผู้วิจัยได้ทำการวิเคราะห์โดยการนำข้อมูลซึ่งได้จากแบบสอบถามในส่วนสุดท้าย ซึ่งเป็นความต้องการของนักศึกษามาจำแนก จัดหมวดหมู่ เชื่อมโยงข้อมูลที่ได้ วิเคราะห์ส่วนประกอบ และสรุปผลโดยอาศัยความสอดคล้องและความเป็นเหตุเป็นผล

**ผลการวิจัย**

 1. ระดับคุณภาพการดำรงชีวิตของนักศึกษามหาวิทยาลัยราชภัฏเลย

 1.1 ลักษณะสำรวจบุคคล พบว่า ส่วนใหญ่เป็นเพศหญิง คิดเป็นร้อยละ 57.30 จำนวน 220 คน กำลังศึกษาชั้นปีที่ 2 จำนวน 121 คน คิดเป็นร้อยละ 31.53 ศึกษาสังกัดคณะมนุษยศาสตร์และสังคมศาสตร์ จำนวน 129 คน คิดเป็นร้อยละ 33.59 มีเกรดเฉลี่ยสะสม (GPA.) ตั้งแต่ 2.51-3.00 จำนวน 136 คน คิดเป็นร้อยละ 35.73 สถานที่พักขณะที่ศึกษาอยู่เป็นหอพักเอกชน/อพาร์ทเม้นท์/บ้านเช่า จำนวน 270 คิดเป็นร้อยละ 70.32 และมีภูมิลำเนาส่วนมากเป็นจังหวัดเลย จำนวน 102 คน คิดเป็นร้อยละ 26.58

 1.2 ระดับคุณภาพการดำรงชีวิตทั้ง 5 ด้าน ได้แก่ ด้านอาหารและโภชนาการ ด้านที่อยู่อาศัย ด้านสุขอนามัย ด้านการรับบริการพื้นฐาน และด้านความปลอดภัยในชีวิตและทรัพย์สิน โดยภาพรวมอยู่ในระดับปานกลางทุกด้าน สามารถสรุปเป็นรายด้าน ทั้งหมด 5 ด้าน ดังนี้

 1.2.1 ด้านอาหารและโภชนาอยู่ในระดับปานกลาง โดยมีค่า ( = 3.38, S.D. = 0.63) เมื่อพิจารณาเป็นรายข้อ ข้อที่มีค่าเฉลี่ยสูงสุดคือ ภาชนะใส่อาหารสะอาดถูกสุขอนามัย รองลงมาคืออาหารที่รับประทานเป็นอาหารสุกปราศจากเชื้อโรค ส่วนข้อที่มีค่าเฉลี่ยต่ำที่สุดคือนักศึกษารับประทานแต่ละมื้อตรงเวลา

 1.2.2 ด้านที่อยู่อาศัย อยู่ในระดับปานกลาง โดยมีค่า ( = 3.12, S.D. = 0.84) เมื่อพิจารณาเป็นรายข้อ ข้อที่มีค่าเฉลี่ยสูงสุดคือนักศึกษาพักหอพักภายนอกมหาวิทยาลัยรองลงมาคือพักของนักศึกษามีความสะอาดเป็นระเบียบและถูก สุขลักษณะ ส่วนข้อที่มีค่าเฉลี่ยต่ำที่สุดคือที่พักของนักศึกษาปราศจากเสียงดังรบกวนทำให้เกิดความรำคาญ

 1.2.3 ด้านสุขภาพอนามัย อยู่ในระดับต่ำ โดยมีค่า ( = 2.22, S.D. = 0.99) เมื่อพิจารณาเป็นรายข้อ ข้อที่มีค่าเฉลี่ยสูงสุดคือนักศึกษามีสุขภาพดีทั้งกายและใจ รองลงมาคือหากนักศึกษาเจ็บป่วยฉุกเฉินนักศึกษาคิดว่าจะได้รับการรักษา พยาบาลจากที่ใดอย่างเหมาะสม ส่วนข้อที่มีค่าเฉลี่ยต่ำที่สุดคือนักศึกษาตรวจสุขภาพร่างกายเป็นประจำทุกปี

 1.2.4 ด้านการรับบริการพื้นฐาน อยู่ในระดับปานกลาง โดยมีค่า ( = 3.38, S.D. = 0.67) เมื่อพิจารณาเป็นรายข้อ ข้อที่มีค่าเฉลี่ยสูงสุดคือนักศึกษาได้รับสิ่งอำนวยความสะดวกที่เอื้อต่อการเรียนรู้จากมหาวิทยาลัยราชภัฏเลยเช่นห้องสมุด จุดบริการอินเตอร์เน็ต รองลงมาคือนักศึกษาได้รับบริการด้านกายภาพเพื่อส่งเสริมคุณภาพชีวิตในสถานศึกษาเช่นสภาพแวดล้อมายในมหาวิทยาลัยฯที่ปราศจากมลพิษ สถานที่ออกกำลังกายที่เพียงพอและเหมาะสม ส่วนข้อที่มีค่าเฉลี่ยต่ำที่สุดคือนักศึกษามีโอกาสได้ทำงานเพื่อเพิ่มประสบการณ์ทางวิชาชีพ เช่น ทำงานพาร์ทไทม์ และการฝึกอาชีพ

 1.2.5 ด้านความปลอดภัยในชีวิตและทรัพย์สินอยู่ในระดับปานกลางโดยมีค่า ( = 3.38, S.D. = 0.75) เมื่อพิจารณาเป็นรายข้อ ข้อที่มีค่าเฉลี่ยสูงที่สุดคือที่พักของนักศึกษาอยู่ใกล้แหล่งมั่วสุม อบายมุข หรือสิ่งผิดกฎหมายต่าง ๆ รองลงมาคือนักศึกษามีความกังวลต่อเหตุร้ายที่จะเกิดขึ้นกับท่านจากบุคคลภายในมหาวิทยาลัยฯ ส่วนข้อที่มีค่าเฉลี่ยต่ำที่สุดคือ นักศึกษามีความเสี่ยงต่อการสูญเสียการสูญหายสิ่งของและทรัพย์สินน้อย

 2. ความต้องการในการพัฒนาคุณภาพการดำรงชีวิตของนักศึกษามหาวิทยาลัยราชภัฏเลย พบว่า นักศึกษามีความต้องการในด้านต่าง ๆ ดังนี้

 2.1 ด้านอาหารและโภชนาการมีความต้องการในการพัฒนาจำนวนร้านจำหน่ายอาหาร สภาพแวดล้อมของโรงอาหารในมหาวิทยาลัย คุณภาพของอาหารที่รับประทาน

 2.2 ด้านที่อยู่อาศัยมีความต้องการในการพัฒนาระบบความปลอดภัยของทรัพย์สิน การได้พักอาศัยในที่พักอาศัยอย่างสงบสุข และที่พักอาศัยมีความสะอาด ปราศจากเสียงและกลิ่นรบกวน

 2.3 ด้านสุขอนามัยมีความต้องการในการพัฒนาสถานที่ในการออกกำลังกายและระบบการรักษาพยาบาลในมหาวิทยาลัย

 2.4 ด้านการรับบริการพื้นฐานมีความต้องการในการพัฒนาระบบห้องสมุด เทคโนโลยี อินเตอร์เน็ต และการให้บริการของบุคลากร

 2.5 ด้านความปลอดภัยในชีวิตและทรัพย์สินมีความต้องการในการพัฒนาระบบรักษาความปลอดภัยในมหาวิทยาลัย ทั้งการเพิ่มบุคลากรรักษาความปลอดภัยและการนำเทคโนโลยีมาใช้ในระบบรักษาความปลอดภัย

**อภิปรายผลการวิจัย**

 คุณภาพการดำรงชีวิตของนักศึกษามหาวิทยาลัยราชภัฏเลยผลการศึกษาพบว่า ส่วนใหญ่เป็นเพศหญิง คิดเป็นร้อยละ 57.30 จำนวน 220 คน กำลังศึกษาชั้นปีที่ 2 จำนวน 121 คน คิดเป็นร้อยละ 31.53 ศึกษาสังกัดคณะมนุษยศาสตร์และสังคมศาสตร์ จำนวน 129 คน คิดเป็นร้อยละ 33.59 มีเกรดเฉลี่ยสะสม (GPA.) ตั้งแต่ 2.51-3.00 จำนวน 136 คน คิดเป็นร้อยละ 35.73 สถานที่พักขณะที่ศึกษาอยู่เป็นหอพักเอกชน/อพาร์ทเม้นท์/บ้านเช่า จำนวน 270 คิดเป็นร้อยละ 70.32 และมีภูมิลำเนาส่วนมากเป็นจังหวัดเลย จำนวน 102 คน คิดเป็นร้อยละ 26.58

 ระดับคุณภาพการดำรงชีวิตทั้ง 5 ด้าน ได้แก่ ด้านอาหารและโภชนาการ ด้านที่อยู่อาศัย ด้านสุขอนามัย ด้านการรับบริการพื้นฐาน และด้านความปลอดภัยในชีวิตและทรัพย์สิน สามารถสรุปได้ ดังนี้

 ด้านอาหารและโภชนาการ ผลจากการศึกษาพบว่า โดยภาพรวมอยู่ในระดับปานกลาง โดยมีค่า ( = 3.38, S.D. = 0.63) ซึ่งข้อที่มีค่าเฉลี่ยสูงสุดคือ ภาชนะใส่อาหารสะอาดถูกสุขอนามัย รองลงมาคืออาหารที่รับประทานเป็นอาหารสุกปราศจากเชื้อโรค ส่วนข้อที่มีค่าเฉลี่ยต่ำที่สุดคือรับประทานแต่ละมื้อตรงเวลาอาจเป็นเพราะนักศึกษาส่วนใหญ่ไม่ได้ให้ความสำคัญกับอาหารและโภชนาการของตนเองเท่าที่ควร การรับประทานอาหารไม่ครบ 3 มื้อ การรับประทานอาหารที่ซื้อปรุงสำเร็จ การรับประทานอาหารโดยไม่ได้พิจารณาคุณค่าให้ครบทั้ง 5 หมู่ หรือไม่ได้พิจารณาความสะอาดของอาหาร หรือแม้แต่การรับประทานอาหารไม่ตรงเวลาล้วนแต่เป็นสาเหตุทำให้เซลล์สมองเสื่อม เกิดความเหนื่อยล้าของร่างกาย รวมทั้งเป็นสาเหตุของความเจ็บป่วยด้วยโรคต่าง ๆ สาเหตุหนึ่งที่ทำให้คุณภาพชีวิตในด้านนี้ในระดับปานกลาง อาจจะเป็นเพราะร้านอาหารในโรงอาหารของมหาวิทยาลัยฯ มีจำนวนไม่เพียงพอต่อความต้องการ และร้านอาหารที่มีอยู่ในปัจจุบันก็มีจำนวนรายการอาหารไม่หลากหลาย รายการอาหารมีความคล้ายคลึงกัน ทำให้ไม่มีทางเลือกในการบริโภค นอกจากนั้นคุณภาพของอาหารที่จำหน่ายในโรงอาหารก็ไม่ดีเท่าที่ควร คุณค่าทางโภชนาการไม่ดีเท่าที่ควร ไม่สะอาด รสชาติไม่ดี และราคาแพงเมื่อเทียบกับปริมาณและคุณภาพนักศึกษา ส่วนหนึ่งเป็นนักศึกษาที่มีความจำเป็นในการบริโภคอาหารที่หลากหลายเพื่อลดปัญหาการออกไปรับประทานนอกมหาวิทยาลัย นอกจากนี้ผลการศึกษาในครั้งนี้ยังสอดคล้องกับผลการศึกษา ศรีผ่อง จิตกรณ์กิจศิลป์ (2526) พบว่าปัจจัยที่เป็นตัวกำหนดคุณภาพชีวิตนั้น ขึ้น อยู่กับการรับประทานอาหารที่ปรุงสะอาด ถูกหลักอนามัย

ด้านที่อยู่อาศัยอยู่ในระดับปานกลาง โดยมีค่า ( = 3.12, S.D. = 0.84) ซึ่งข้อที่มีค่าเฉลี่ยสูงสุดคือขณะที่ศึกษาพักหอพักภายนอกมหาวิทยาลัยรองลงมาคือพักของนักศึกษามีความสะอาดเป็นระเบียบและถูก สุขลักษณะ ส่วนข้อที่มีค่าเฉลี่ยต่ำที่สุดคือที่พักปราศจากเสียงดังรบกวนทำให้เกิดความรำคาญ แสดงให้เห็นว่าในสถานที่พักอาศัยซึ่งมีขนาดเล็กไม่สะดวกสบาย ที่พักอาศัยอยู่ในสภาพแวดล้อมที่ไม่ดี เช่น มีเสียงรบกวน มีน้ำท่วมขัง สกปรก รวมทั้งที่พักอาศัยในปัจจุบันมีอุปกรณ์อำนวยความสะดวกที่จำเป็นต่อการดำรงชีวิตไม่เพียงพอส่วนที่

พักในหอพักของมหาวิทยาลัยฯ มีความต้องการให้เพิ่มจำนวนหอพักให้เพียงพอกับความต้องการของนักศึกษา แต่ควรปรับลดราคาห้องพักลง เพราะปัจจุบันราคาห้องพักของหอพักภายนอก มหาวิทยาลัยมีราคาสูงมาก ทั้ง ๆ ที่อุปกรณ์อำนวยความสะดวกมีน้อย เพื่อไม่ให้นักศึกษาอยู่กันอย่างแออัด เสียงดัง รบกวนสมาธิในการอ่านหนังสือ หรือแม้แต่การนอนพักผ่อน มีนักศึกษาบางคนที่พักในหอพักภายนอกของมหาวิทยาลัยฯ บางส่วนเสนอให้พิจารณางดรับนักศึกษาเพศที่สามเข้าอยู่ในหอพัก (ควรจัดสถานที่สำหรับเพศที่สามต่างหาก) เนื่องจากนักศึกษากลุ่มนี้ส่งเสียงดัง รบกวน และก่อให้เกิดปัญหาความรำคาญอย่างมาก และจากการศึกษางานวิจัยของ สว่างจิต ศรีระษา (2530) ได้วิจัยศึกษาเรื่อง ชีวิตนักศึกษามหาวิทยาลัยขอนแก่น โดยผู้วิจัยเข้าไปพักอาศัยและใช้ชีวิตอยู่ในหอพักร่วมกับนักศึกษาเป็นเวลา ปร ะมาณ 6 วัน ผลการวิจัย พบว่า การดำเนินชีวิตประจำวันของนักศึกษาส่วนใหญ่ใช้ชีวิตอยู่ในมหาวิทยาลัย และชอบเที่ยวในเมืองขอนแก่น ไม่ค่อยได้อยู่ในที่พัก หรือหอพัก มีความสัมพันธ์กับนักศึกษาใหม่ชีวิตและชอบอยู่ในกลุ่มเพื่อนมากกว่าบุคคลอื่น

ด้านสุขภาพอนามัยอยู่ในระดับต่ำ ( = 2.22, S.D. = 0.99) ซึ่งข้อที่มีค่าเฉลี่ยสูงสุดคือนักศึกษามีสุขภาพดีทั้งกายและใจ รองลงมาคือ หากเจ็บป่วยฉุกเฉินนักศึกษาคิดว่าจะได้รับ การรักษา พยาบาลจากที่ใดอย่างเหมาะสม ส่วนข้อที่มีค่าเฉลี่ยต่ำที่สุดคือตรวจสุขภาพร่างกายเป็นประจำทุกปี การมีคุณภาพชีวิตในระดับปานกลางทุกประเด็น แสดงให้เห็นว่า นักศึกษาของมหาวิทยาลัยฯ ไม่ค่อยให้ความสำคัญกับสุขภาพอนามัยของตนเองเท่าที่ควร ทั้ง ๆ ที่บางส่วนรู้ตนเองว่าสุขภาพไม่ค่อยดี แต่ไม่เอาใจใส่ต่อการนอนหลับพักผ่อนให้ได้อย่างน้อยวันละ 6 – 8 ชั่วโมง ไม่ให้ความสำคัญต่อการออกกำลังกายอย่าง สม่ำเสมอ รวมทั้งไม่มีการตรวจสุขภาพประจำปี ไม่เห็นความสำคัญของการปฏิบัติตัวในการป้องกันโรคต่าง ๆ ซึ่งอาจจะเกิดจากการที่คิดว่าตนเองจะได้รับการรักษาพยาบาลอย่างทันท่วงทีและเหมาะสมหากเจ็บป่วยอย่างไรก็ดี มีนักศึกษาที่เอาใจใส่ต่อสุขอนามัยของตนเองอยู่จำนวนหนึ่ง ซึ่งนักศึกษาส่วนนี้มีความต้องการให้มหาวิทยาลัยปลูกต้นไม้เพิ่ม เพื่อเพิ่มความร่มรื่น ได้มีที่พักผ่อนคลายเครียดจากการเรียน บางส่วนมีการออกกำลังกายอย่างสม่ำเสมอเพื่อรักษาสุขภาพ แต่สถานที่ในการออกกำลังกายไม่เพียงพอ จึงต้องการให้มีการสร้างสถานที่ออกกำลังกายเพิ่ม สำหรับส่วนที่มีอยู่แล้วแต่ไม่อยู่ในสภาพที่ใช้งานได้ ก็ควรทำการซ่อมแซมปรับปรุงให้อยู่ในสภาพที่พร้อมใช้งานและเป็นประโยชน์ บางส่วนมีความต้องการให้ปรับปรุงระบบการรักษาพยาบาล โดยการขยายห้องพยาบาล และจัดให้มีแพทย์และพยาบาลประจำ รวมทั้งจัดให้มีการตรวจสุขภาพประจำปีและจัดอบรมให้ความรู้เกี่ยวกับการป้องกันโรคและการรักษาสุขภาพ การพัฒนาคุณภาพชีวิตของนักศึกษาในด้านสุขอนามัยนี้ เป็นด้านที่ควรพัฒนาเป็นอย่างยิ่งเพราะเมื่อเปรียบเทียบกับ

ด้านอื่น ๆ แล้ว การมีคุณภาพชีวิตในด้านนี้ต่ำกว่าทุก ๆ ด้าน นั่นหมายถึงมหาวิทยาลัยฯ ควรพิจารณาเพิ่มสถานที่ออกกำลังกาย ปรับปรุงสถานที่ออกกำลังกายให้พร้อมใช้งาน เพิ่มสถานที่พักผ่อนหย่อนใจให้นักศึกษาระหว่างช่วงเวลาพักให้มากขึ้น และจัดบริการด้านสุขอนามัยมากขึ้น โดยปรับปรุงห้องพยาบาลและระบบการรักษาพยาบาล นอกจากนี้ผลการศึกษาในครั้งนี้ยังสอดคล้องกับผลการศึกษา พาฝัน วราวิทยา (2545) พบว่า ปัจจัยด้านสุขภาพ โดยภาพรวมให้ความ สำคัญอยู่ในระดับมาก ในราย ด้านพบว่าการได้ทำจิตใจให้ร่าเริงแจ่มใสอยู่เสมอ การได้ดูแลสุขภาพทางกาย และสุขภาพทางจิตให้ สมบูรณ์อยู่เสมอ การได้รับประทานอาหารที่ถูกสุขลักษณะและถูกต้องตามหลักโภชนาการ การได้ ดูแลสุขภาพร่างกายอย่างสม่ำเสมอ การได้ออกกำลังกายในที่ ๆ อากาศถ่ายเทได้สะดวก การได้แบ่ง เวลาในการพักผ่อนได้อย่างเหมาะสม ส่วนการได้ออกกำลังกายอย่างสม่ำเสมอและการได้รับการ ตรวจสุขภาพประจำปี

ด้านการรับบริการพื้นฐาน อยู่ในระดับปานกลาง ( = 3.38, S.D. = 0.67) ซึ่งข้อที่มีค่าเฉลี่ยสูงสุดคือ นักศึกษาได้รับสิ่งอำนวยความสะดวกที่เอื้อต่อการเรียนรู้จากมหาวิทยาลัยราชภัฏเลย เช่น ห้องสมุด จุดบริการอินเตอร์เน็ต รองลงมาคือได้รับบริการด้านกายภาพเพื่อส่งเสริมคุณภาพชีวิตในสถานศึกษา เช่น สภาพแวดล้อมายในมหาวิทยาลัยฯ ที่ปราศจากมลพิษ สถานที่ออกกำลังกายที่เพียงพอและเหมาะสม ส่วนข้อที่มีค่าเฉลี่ยต่ำที่สุดคือมีโอกาสได้ทำงานเพื่อเพิ่มประสบการณ์ทางวิชาชีพ เช่น ทำงานพาร์ทไทม์ และการฝึกอาชีพ แสดงให้เห็นว่า นักศึกษาส่วนมากได้รับเงินไม่เพียงพอต่อค่าใช้จ่ายที่จำเป็น นอกจากนั้นยังได้รับสิ่งอำนวยความสะดวกที่เอื้อต่อการเรียนรู้มหาวิทยาลัย (เช่นห้องสมุด จุดบริการอินเตอร์เน็ต) ได้รับบริการด้านกายภาพ เพื่อส่งเสริมคุณภาพชีวิตในสถานศึกษา (เช่น สภาพแวดล้อมภายในมหาวิทยาลัย ฯ สถานที่ออกกำลังกาย) ได้รับคำปรึกษาเมื่อมีปัญหาต่าง ๆ (เช่น ปัญหาการเรียน ปัญหาส่วนตัว) ได้รับข้อมูลข่าวสารที่เป็นประโยชน์แก่การศึกษา (เช่น ข่าวสารการให้ทุนการศึกษา) ได้รับการพัฒนาทางวิชาชีพ เพื่อเป็นประสบการณ์ (เช่น ทำงานพาร์ทไทม์ และฝึกอาชีพ) และได้รับประทานอาหารในราคาที่เหมาะสมจากการจัดให้ของมหาวิทยาลัย ไม่เพียงพอต่อความต้องการอีกด้วย โดยในส่วนที่นักศึกษาต้องการให้มีการปรับปรุงได้แก่ เวลาในการปิดให้บริการของ ห้องสมุด ซึ่งนักศึกษาส่วนหนึ่งต้องการให้ปิดบริการเวลา 22.00 น. เนื่องจากต้องการสถานที่ในการอ่านหนังสือ ทบทวนตำราเรียน และจากการศึกษางานวิจัยของ เสาวนีย์ ตนะดุลย์ (2533) พบว่า ความพึงพอใจในชีวิตของประชากรในเขตกรุงเทพมหานคร พอใจในงานอาชีพ ครอบครัวหรือชีวิตสมรส ที่ีอยู่อาศัย สิ่งแวดล้อมและความพึงพอใจในสุขภาพ และวิเคราะห์ปัจจัยที่คาดว่ามีความสัมพันธ์กับคุณภาพชีวิต ได้แก่ แรงสนับสนุนทางสังคม ความ เครียด ความศรัทธาในศาสนา และจากการศึกษางานของ ภาวนา ใจประสาท (2534) ได้ศึกษาการดำ รงชีวิตของนักศึกษาภายในมหาวิทยาลัยเชียงใหม่ ด้านความเป็นอยู่ในหอพัก ด้านสังคม ด้านการศึกษา ด้านเศรษฐกิจ และด้านการเข้าร่วมกิจกรรม เมื่อเปรียบเทียบการดำ รงชีวิตของนักศึกษา พบว่า นักศึกษาที่มีภูมิลำเนาแตกต่างกัน มีการดำรงชีวิตในมหาวิทยาลัยโดยส่วนรวมทั้ง 5 ด้าน แตกต่างกันอย่างไม่มีนัยสำคัญทางสถิติ นักศึกษาที่รายได้ของบิดามารดาหรือผู้ปกครองระดับต่ำ ปานกลาง และสูง มีการดำรงชีวิตในมหาวิทยาลัยโดยส่วนรวมทั้ง 5 ด้าน แตกต่างกันอย่างมีนัยสำคัญทางสถิติที่ระดับ .001

 ด้านความปลอดภัยในชีวิตและทรัพย์สินอยู่ในระดับปานกลาง ( = 3.38, S.D. = 0.75) ซึ่งข้อที่มีค่าเฉลี่ยสูงที่สุดคือที่พักของนักศึกษาอยู่ใกล้แหล่งมั่วสุม อบายมุข หรือสิ่งผิดกฎหมายต่าง ๆ รองลงมาคือมีความกังวลต่อเหตุร้ายที่จะเกิดขึ้นกับท่านจากบุคคลภายในมหาวิทยาลัยฯ ส่วนข้อที่มีค่าเฉลี่ยต่ำที่สุดคือมีความเสี่ยงต่อการสูญเสียการสูญหายสิ่งของและทรัพย์สินน้อย ทั้งหมด แสดงให้เห็นว่า มีนักศึกษาที่พักอาศัยอยู่ในสถานที่ซึ่งใกล้แหล่งอบายมุขหรือสิ่งผิดกฎหมาย หรือมีระบบรักษาความปลอดภัยไม่ดีเท่าที่ควร จนทำให้เกิดความกังวลว่าอาจจะเกิดเหตุร้ายขึ้นกับตนเองหรือทรัพย์สิน ทั้งจากบุคคลภายในและภายนอกมหาวิทยาลัย กังวลต่อการสูญเสียและสูญหายของทรัพย์สิน กังวลต่อโอกาสที่จะได้รับอันตรายหรือบาดเจ็บจากการเดินทางมาเรียนซึ่งการเลือกที่พักอาศัย อาจจะมีข้อจำกัดในเรื่องของค่าใช้จ่าย ที่ได้รับจากผู้ปกครอง ผู้ที่ผู้ปกครองมีรายได้น้อย จะมีทางเลือกน้อยอาจจะต้องพักอาศัยอยู่รวมกับเพื่อนหลาย ๆ คน เพื่อแบ่งเบาภาระค่าที่พัก หรือเลือกพักอาศัยในสถานที่ซึ่งใกล้แหล่งอบายมุขหรือสิ่งผิดกฎหมาย มีระบบรักษาความปลอดภัยไม่ดีเท่าที่ควร แต่ค่าที่พักถูกกว่าบริเวณอื่น ๆ เป็นต้น ถึงแม้ว่านักศึกษาอาจจะเกิดความกังวลต่อสวัสดิภาพของตนเองและทรัพย์สิน แต่เนื่องจากมีความจำเป็นก็ต้องอดทน และหาวิธีการในการปกป้องตนเองจากเหตุการณ์ร้ายต่าง ๆ และมีความต้องการให้พัฒนาปรับปรุงในด้านของระบบรักษาความปลอดภัย โดยเพิ่มจำนวนพนักงานรักษาความปลอดภัยให้เพียงพอ มีพนักงานรักษาความปลอดภัยประจำในจุดต่าง ๆ การตรวจตราบุคคลที่จะเข้า – ออก จากมหาวิทยาลัย การติดกล้องวงจนปิดให้ทั่วทั้งมหาวิทยาลัย เพื่อป้องกันและสามารถแก้ไขเหตุการณ์ร้าย ต่าง ๆ ได้ทันท่วงที นอกจากนั้นนักศึกษาต้องการให้มีการจัดสถานที่สำหรับจอดรถจักรยานยนต์และมีระบบรักษาความปลอดภัยที่ดี เพราะ มีการสูญหายบ่อย และเป็นทรัพย์สินที่มีราคาสูง การเปิดไฟฟ้าในมหาวิทยาลัยในเวลากลางคืน จะช่วยเพิ่มความปลอดภัยและป้องกันเหตุร้ายต่าง ๆ ได้พอสมควร และจากการศึกษางานวิจัยของ สมชัย วงษ์นายะ (2547) พบว่า นักศึกษามีความสุขกับการเรียนและอยู่ในสภาพแวดล้อม ที่ก่อให้ความพึงพอใจด้านจิตใจ มีความสงบสุขในด้านการดำรงชีวิต มีความพึงพอใจ ในบุคลิกภาพของตนเอง มีความพึงพอใจในความรู้ความสามารถของตนเอง จึงทำให้นักศึกษามีคุณภาพชีวิตด้านจิตใจอยู่ในระดับดี และสอดคล้องกับงานวิจัยของ งานวิจัยของ กรัณย์ ปัญโญ (2542) พบว่า นักศึกษาร่วมทำกิจกรรมนันทนาการ เช่น ร่วมกิจกรรมชมรมต่าง ๆ รวมกลุ่มพูดคุยกันเพื่อแลกเปลี่ยนทัศนคติหรือติดตามข่าวสาร ออกค่ายอาสาพัฒนา ในกลุ่มเพื่อน และเล่นดนตรีร่วมกัน การที่นักศึกษาส่วนมากรวมกลุ่มร่วมกิจกรรม ร่วมกันเนื่องจากนักศึกษามีความต้องการที่จะพบปะสังสรรค์กับผู้อื่น และมีเวลาว่าง พอที่จะทำกิจกรรมต่าง ๆ กิจกรรมที่ทำร่วมกันยังทำให้รู้สึกสนุกสนาน ผ่อนคลายและเป็นกิจกรรมที่ไม่ยาก ทุกคนสามารถเข้าร่วมได้เหมือน ๆ กัน และอาจทำให้รู้จักเพื่อนใหม่เพิ่มขึ้นจึงทำให้มีจิตใจที่ดีขึ้น

 ความต้องการในการพัฒนาคุณภาพการดำรงชีวิตของนักศึกษา มหาวิทยาลัยราชภัฏเลย ดังนี้

 ด้านอาหารและโภชนาการ มีความต้องการในการพัฒนาจำนวนร้านจำหน่ายอาหาร สภาพแวดล้อมของโรงอาหารในมหาวิทยาลัย คุณภาพของอาหารที่รับประทาน และควรมีทำการปรับปรุงโรงอาหารของมหาวิทยาลัย ให้เพียงพอต่อความต้องการของนักศึกษา พร้อมทั้งปรับปรุงสภาพแวดล้อมให้เหมาะสมและอยู่ในสภาพที่พร้อมต่อการใช้งาน

ด้านที่อยู่อาศัยมีความต้องการในการพัฒนาระบบความปลอดภัยของทรัพย์สิน การได้พักอาศัยในที่พักอาศัยอย่างสงบสุข และที่พักอาศัยมีความสะอาด ปราศจากเสียงและกลิ่นรบกวน และควรมีการพิจารณาสร้างหอพักของมหาวิทยาลัยเพิ่มขึ้น รวมทั้งในด้านระบบรักษาความปลอดภัย

 ด้านสุขอนามัยมีความต้องการในการพัฒนาสถานที่ในการออกกำลังกายและระบบการรักษาพยาบาลในมหาวิทยาลัย ควรมีห้องพยาบาลประจำคณะ และมีบริการตรวจสุขภาพเป็นประจำทุกปี มีการจัดอบรมให้ความรู้เกี่ยวกับการป้องกันโรคต่าง ๆ

 ด้านการรับบริการพื้นฐานมีความต้องการในการพัฒนาระบบห้องสมุด เทคโนโลยี อินเตอร์เน็ต และการให้บริการของบุคลากร และเพิ่มสถานที่สำหรับพักผ่อนระหว่างช่วงพักให้นักศึกษาเพิ่มขึ้น พร้อมทั้งปลูกต้นไม้เพื่อเพิ่มความร่มรื่น และปรับปรุงเทคโนโลยีภายในมหาวิทยาลัยให้ทันสมัยเหมือนกันทุก ๆ หน่วยงาน รวมทั้งเพิ่มจุดบริการอินเตอร์เน็ตให้ทั่วถึงและเพิ่มความเร็วของระบบอินเตอร์เน็ต รวมทั้งปรับปรุงกิริยามารยาทของบุคลากรผู้ทำหน้าที่ให้บริการในด้านต่าง ๆ แก่นักศึกษารวมทั้งเพิ่มความรวดเร็วในการให้บริการ ให้บริการแก่นักศึกษาอย่างทั่วถึง เป็นกันเองและเสมอภาค

ด้านความปลอดภัยในชีวิตและทรัพย์สินมีความต้องการในการพัฒนาระบบรักษาความปลอดภัยในมหาวิทยาลัย ทั้งการเพิ่มบุคลากรรักษาความปลอดภัยและการนำเทคโนโลยีมาใช้ในระบบรักษาความปลอดภัย

**สรุปผลการวิจัย**

 การวิจัยคุณภาพชีวิตของนักศึกษามหาวิทยาลัยราชภัฏเลย เก็บข้อมูลจากการตอบแบบสอบถามจำนวน 384 คน นักศึกษาส่วนใหญ่เป็นเพศหญิง กำลังศึกษาชั้นปีที่ 2 กำลังศึกษาคณะมนุษยศาสตร์และสังคมศาสตร์เป็นส่วนมาก มีเกรดเฉลี่ยสะสม GPA. ตั้งแต่ 2.51-3.00 สถานที่พักขณะนี้ที่ศึกษาอยู่ในปัจจุบัน ส่วนมากเป็นหอพักเอกชน/อพาร์ทเม้นท์/บ้านเช่า และภูมิลำเนาส่วนมากเป็นจังหวัดเลย

สำหรับระดับคุณภาพชีวิตของนักศึกษามหาวิทยาลัยราชภัฏเลย ในภาพรวม นักศึกษามหาวิทยาลัยราชภัฏเลย มีคุณภาพชีวิตอยู่ในระดับปานกลาง โดยมีคุณภาพชีวิตในด้านต่าง ๆ

ได้แก่ ด้านอาหารและโภชนาการ ด้านที่อยู่อาศัย ด้านสุขอนามัย ด้านการรับบริการพื้นฐาน และด้านความปลอดภัยในชีวิตและทรัพย์สิน อยู่ในระดับปานกลางทุกด้าน เมื่อแยกเป็นรายด้านนักศึกษามีคุณภาพชีวิตอยู่ในระดับปานกลางทุกด้าน โดยด้านที่มีค่าเฉลี่ยสูงที่สุด ได้แก่ ด้านอาหารและโภชนาการ ด้านการรับบริการพื้นฐาน และด้านความปลอดภัยในชีวิตและทรัพย์สิน รองลงมาได้แก่ด้านที่อยู่อาศัย ส่วนด้านที่มี่ค่าเฉลี่ยต่ำที่สุดคือ ด้านสุขภาพอนามัย นักศึกษามีความต้องการพัฒนาคุณภาพชีวิตและความเป็นอยู่ในด้านอาหารและโภชนาการมากที่สุด รองลงมาคือ ด้านที่อยู่อาศัย ต่ำที่สุดคือด้านสุขภาพอนามัย

**ข้อเสนอแนะ**

 1. มหาวิทยาลัยควรมีการพิจารณาสร้างหอพักของมหาวิทยาลัยเพิ่มขึ้น

 2. มหาวิทยาลัยควรปรับปรุงหอพักของมหาวิทยาลัย ในด้านระบบรักษาความปลอดภัย

3. ปรับปรุงโรงอาหารของมหาวิทยาลัย ให้เพียงพอต่อความต้องการของนักศึกษา พร้อมทั้งปรับปรุงสภาพแวดล้อมให้เหมาะสม และตรวจสอบการจัดจำหน่ายอาหารของร้านอาหาร เช่น ภาชนะที่บรรจุ และอาหาร ให้สะอาด ถูกสุขลักษณะ มีคุณค่าทางโภชนาการ และมีราคาที่เหมาะสม

 4. มหาวิทยาลัยควรมีการปรับปรุงขยายห้องพยาบาล มีการจัดอบรมให้ความรู้เกี่ยวกับการป้องกันโรคต่าง ๆ

 5. มหาวิทยาลัยควรปรับปรุงเทคโนโลยีภายในมหาวิทยาลัยให้ทันสมัยเหมือนกันทุก ๆ หน่วยงาน

ข้อเสนอแนะในการวิจัยครั้งต่อไป

1. ควรมีการศึกษาปัญหาและความต้องการของนักศึกษาในด้านต่าง ๆ ในเชิงลึกเพื่อให้รับทราบปัญหาที่แท้จริง

2. ควรมีการศึกษาวิจัยเพิ่มเติม โดยศึกษาเปรียบเทียบคุณภาพชีวิตของนักศึกษาในกลุ่มของนักศึกษาที่พักอาศัยในหอพักของมหาวิทยาลัยและนักศึกษาที่พักอาศัยในหอพักนอกมหาวิทยาลัย

3. ควรศึกษาเปรียบเทียบคุณภาพชีวิตของนักศึกษาระหว่างมหาวิทยาลัยของรัฐบาล และมหาวิทยาลัยของเอกชน

**เอกสารอ้างอิง**

เกรียงศักดิ์ เจริญวงศ์ศักดิ์. (2541). *มหาวิทยาลัยที่ทางแยก: จุดประกายวิสัยทัศน์อุดมศึกษาไทยในอนาคต.* กรุงเทพฯ: ซัคเซส มีเดีย.

นิศารัตน์ ศิลปะเดช. (2539). *เอกสารประกอบการสอนรายวิชาประชากรกับคุณภาพชีวิต.* กรุงเทพฯ: พิศิษฐ์การพิมพ์.

พาฝัน วราวิทยา. (2545). *ปัจจัยที่มีผลต่อคุณภาพชีวิตของครูพลศึกษาในโรงเรียนมัธยมศึกษา สังกัดกรมสามัญศึกษา จังหวัดนครราชสีมา.* วิทยานิพนธ์ปริญญามหาบัณฑิต คณะศึกษาศาสตร์มหาวิทยาลัยขอนแก่น

ภาวนา ใจประสาท. (2534*). การดำรงชีวิตของนักศึกษาภายในมหาวิทยาลัยเชียงใหม่.* วิทยานิพนธ์

ปริญญามหาบัณฑิต สาขาจิตวิทยาและการแนะแนว บัณฑิตวิทยาลัย มหาวิทยาลัยศรีนครินทรวิโรฒ.

ศรีผ่อง จิตกรณ์กิจศิลป์. (2526). *การรับรู้คุณภาพชีวิตของผู้อาศัยในอาคารสงเคราะห์ของการเคหะแห่งชาติเขตห้วยขวาง.* วิทยานิพนธ์ปริญญามหาบัณฑิต สาขาศิลปศาสตร์ บัณฑิตวิทยาลัย,มหาวิทยาลัยมหิดล.

สว่างจิต ศรีระษา. (2530). *ชีวิตนักศึกษามหาวิทยาลัยขอนแก่น.* วิทยานิพนธ์ปริญญามหาบัณฑิต.

กรุงเทพฯ: จุฬาลงกรณ์มหาวิทยาลัย.

สิทธิเดช นิลสัมฤทธิ์ และคณะ. (2548). *คุณภาพชีวิตของคนไทย: ผลจากการดำเนินการของรัฐภายใต้ บทบัญญัติรัฐธรรมนูญแห่งราชอาณาจักรไทย.* กรุงเทพมหานคร: สำนักวิจัย สถาบันบัณฑิตพัฒนบริหารศาสตร์.

สิปนนท์ เกตุทัต. (2540). *ในเอกสารประกอบการสัมมนาทางวิชาการ ครั้งที่ 3. (หน้า 12).ระบบการศึกษาช่วยพัฒนาคุณภาพชีวิตอย่างไร.* กรุงเทพฯ: คณะสังคมศาสตร์และมนุษยศาสตร์ มหาวิทยาลัยมหิดล.

เสาวนีย์ ตนะดุลย์. (2533). *คุณภาพชีวิตของประชาชนในเขตกรุงเทพมหานคร.* วิทยานิพนธ์ปริญญานิพนธ์มหาบัณฑิต สาขาสังคมวิทยา มหาวิทยาลัยธรรมศาสตร์.

1. อาจารย์ประจำสาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏเลย [↑](#footnote-ref-1)